**Mali patuljak koji je morao ostati kod kuće**

**Susan Perrow**

Mali patuljak je bio zbunjen.

Zašto je morao ostati kod kuće?

Zar ne znaju svi kako patuljci rado lutaju uokolo?

Nije mogao ići u vrtić za patuljke, nije se mogao igrati sa svojim prijateljima u šumi, a ni prijatelji ga nisu mogli posjetiti.

Mali patuljak je bio zatvoren u svojoj kući u korijenu drveta.

Ipak, mogao je gledati kroz prozor između kamenja i korijenja drveća. Bio je iznenađen time što se sada može vidjeti. Mali mravi su jurili uokolo, kukci šarenih boja su se penjali gore-dolje po otpalom lišću, a zečići svijenih ušiju uskakali su i iskakali iz svojih duplji. Međutim, iako je sve to mogao promatrati, mali patuljak je postajao nestrpljiv. Nije mu bilo jasno zašto je morao ostati kod kuće?

Nikako nije vidio smisao u tome da ne smije lutati uokolo kao inače.

Tada mu je Majka stablo šapnula: „Stvari nisu iste kao prije – ali vjeruj mi – uskoro ćeš biti slobodan – Vjeruj mi, vjeruj mi…“

U svom srcu, Mali patuljak, je znao da uvijek može vjerovati Majci stablo. Jer Majka stablo nosi mudrost cijele njihove šume. Majka stablo znala je sve o svemu. Ptice i vjetar bili su njeni prijatelji i glasnici. Svaki dan su je posjećivali i donosili joj vijesti iz velikog svijeta.

Mali patuljak mogao je čuti trenutak kada su ptice dolazile. Slušao je kako pjevaju gore, visoko, u krošnji, među granama Majke stablo. Mali patuljak je mogao vidjeti i kada vjetar dolazi u posjet. Gledao je kako se grane njišu lijevo-desno. Ponekad je čak morao zatvoriti prozor svoje kućice kako ne bi ušlo suho lišće i prašina koje je uskovitlao ovaj zaposleni prijatelj Vjetar.

Majka stablo mu je i dalje svakoga dana šaputala: „Stvari nisu iste kao prije – ali vjeruj mi – uskoro ćeš biti slobodan – Vjeruj mi, vjeruj mi…“

I tako je Mali patuljak morao vjerovati. I Mali patuljak je morao čekati. Uskoro, znao je, opet će moći izaći iz svoje kućice među kamenjem i korijenjem stabla. Uskoro, znao je, opet će moći slobodno lutati predivnom šumom. Dok je čekao, iznenadio se kada je otkrio koliko toga može raditi u svojoj udobnoj maloj kućici u korijenu stabla.

Mali patuljak može plesati.

Mali patuljak može pjevati.

Mali patuljak može slikati i crtati.

I na podu se može preko glave prevrtati.

Mali patuljak može plesati.

Mali patuljak može pjevati.

Mali patuljak može čistiti i kuhati.

I uz slikovnicu se sklupčati.

Mali patuljak može plesati.

Mali patuljak može pjevati.

I do mile volje skakati.

Mali patuljak može plesati.

Mali patuljak može pjevati.

I…………………………………

Ovu pjesmicu u priči možete ponavljati koliko god želite i dodavati aktivnosti koje god želite, a može ih dodavati i dijete.

Bilješka autorice:

Ovu priču napisala sam strukturom „ogledala“ – priča jednostavno reflektira trenutnu situaciju i preklapa je slikama koje pomažu u dijeljenju poruke koja je prejaka da bi je direktno prenijeli maloj djeci. U priči nisam odredila nikakvo određeno vrijeme (ostanka u kući), jer bi to bilo neodgovorno s obzirom da u ovom trenutku nitko ne zna koliko će ovo stanje potrajati. Cilj priče je ohrabriti djecu u prihvaćanju novonastale situacije socijalnog distanciranja te da pomogne djeci i motivira ih u pronalaženju aktivnosti koje mogu raditi u svom domu i da uživaju u njima.

Autorska prava: S u s a n Pe r r o w©2020 – [www.susnperrow.com](http://www.susnperrow.com)

Naslov izvornika: The Little Gnom Who Had to Stay Home